Γιάννης Φελέκης

Ο Γιάννης Φελέκης (Δημάρι Άρτας, 7 Ιανουαρίου 1943) είναι Έλληνας κομμουνιστής, ακτιβιστής και αγωνιστής της αντιδικτατορικής πάλης.

 Βιογραφία 
Γεννήθηκε στο Δημαριό Άρτας από γονείς αγρότες και έχει έξι αδελφές. Σε ηλικία 12 ετών αναζήτησε εργασία στην Άρτα. Λόγω των κακών συνθηκών εργασίας που επικρατούσαν στο τυροκομείο όπου δούλευε, αναζήτησε νέα δουλειά στα οδικά έργα της ΜΟΜΑ που κατασκεύαζε την εθνική οδό Αθήνα - Γιάννενα, αλλά και εκεί οι συνθήκες εργασίας ήταν σκληρές.

Το 1958 εγκαταστάθηκε στην Αθήνα και εργάστηκε στον τομέα του επισιτισμού, όπου ασχολήθηκε με την οργάνωση των συνδικάτων. Το 1962 ταξίδεψε ως ναυτικός συνεχίζοντας τον συνδικαλισμό. Στα τέλη του 1963, ενώ εργαζόταν ακόμα ως ναυτικός, εντάχθηκε στο τροτσκιστικό κίνημα και συγκεκριμένα στο Κομμουνιστικό Διεθνιστικό Κόμμα Ελλάδας, το ελληνικό τμήμα της Τέταρτης Διεθνούς,Eberhard Eric.2005. Marxismus: Revolution und Konterrevolution in Griechenland.Wien: Arbeitsgruppe Marxismus. σελ. 383, 485, 542.ISBN 3-901821215 το οποίο μετέπειτα μετονομάστηκε σε Οργάνωση Κομμουνιστών Διεθνιστών Ελλάδας στην οποία αργότερα έγινε ηγετικό στέλεχος. Αλεξάτος Ν. Γιώργος.2008. Ιστορικό Λεξικό του ελληνικού εργατικού κινήματος. Αθήνα. Γειτονιές του Κόσμου: 2η έκδοση. σελ. 146-147.

Στα τέλη του 1965, μετά από συλλογή γενικών στοιχείων από την αστυνομία καθώς απαγορευόταν η συνδικαλιστική δραστηριότητα στον ναυτικό κλάδο, του απαγορεύτηκε η έξοδος από τη χώρα και η εργασία σε οποιοδήποτε πλεούμενο. Μετά από αυτό εργάστηκε ως λιθογράφος συνεχίζοντας να συνδικαλίζεται μέχρι τον Ιούλιο του 1966 οπότε υπηρέτησε τη στρατιωτική του θητεία έως τον Αύγουστο του 1967. Ως φαντάρος είχε την ανάλογη μεταχείριση λόγω του ότι είχε μεγάλο φάκελο στην ασφάλεια.

 Δράση επί δικτατορίας 
Από τον Αύγουστο του 1967, οπότε απολύθηκε από τον στρατό, και μετά, συνελήφθη πολλές φορές λόγω υποψιών, συνήθως με βραχείες κρατήσεις.

Στις 5 Μαΐου 1969 συνελήφθη μαζί με δεκάδες άλλους από τον οικογενειακό, στενό αλλά και ευρύτερο του κύκλο. Μετά τις ανακρίσεις οκτώ άτομα οδηγήθηκαν στο στρατοδικείο και καταδικάστηκαν τρεις. Ο Αντώνης Περράκης, ο οποίος θεωρήθηκε συνεργός χωρίς ιδιαίτερη συμμετοχή, καταδικάστηκε σε 6 μήνες φυλακή, ο Θεολόγος Ψαρραδέλλης καταδικάστηκε σε 13 χρόνια (είχε αποδράσει στην Τουρκία πριν το τέλος της δίκης, εκεί συνελήφθη, φυλακίσθηκε και δραπέτευσε ξανά προς τη Βουλγαρία. Παραδόθηκε από τις αρχές της Βουλγαρίας στην ελληνική αστυνομία, γυρνώντας πάλι στην Ελλάδα 8 μήνες μετά την πρώτη του απόδραση). Στον Φελέκη επιβλήθηκε 8χρονη φυλάκιση (Αβέρωφ, Αίγινα, Κορυδαλλός). 
Την περίοδο φυλάκισης υπήρξαν αντιπαραθέσεις μεταξύ αριστερών ομάδων, οργανώνοντας κάθε ομάδα ξεχωριστή κολεκτίβα για αλληλοϋποστήριξη και αναζήτηση τρόπων επικοινωνίας με τον έξω κόσμο.Κατσαρός, Στέργιος. 2000. Εγώ ο προβοκάτορας, εγώ ο τρομοκράτης: Η γοητεία της βίας. Αθήνα. Μαύρη Λίστα: σελ. 81, 175, 179, 190.ISBN 960-804402-2.. Μετά τη γενική αμνηστία της 13 Αυγούστου 1973 αποφυλακίστηκε και ανέπτυξε πολιτική δραστηριότητα, παίρνοντας μέρος στην κατάληψη του Πολυτεχνείου.

Με το δεύτερο πραξικόπημα και τη Χούντα του Ιωαννίδη τον Νοέμβριο του 1973, συνελήφθη και μετά από δύο μήνες βασανιστηρίων στην ΕΑΤ-ΕΣΑ εξορίστηκε στη Γυάρο όπου και έμεινε μέχρι τη Μεταπολίτευση, επιστρέφοντας μετά στην Αθήνα. Εκεί ήλθε σε επαφή με συντρόφους που επιβίωσαν από την καταστολή της δικτατορίας, αρχίζοντας καμπάνια ενάντια στη γενική επιστράτευση και τον επαπειλούμενο πόλεμο με την Τουρκία. Ασχολήθηκε επίσης με την ανασύσταση συνδικάτων που είχαν απαγορευτεί επί χούντας. Στις 6 Αυγούστου 1974 εξέδωσε το πρώτο φύλλο της Εργατικής Πάλης, την πρώτη αριστερή εφημερίδα μετά τη δικτατορία. Λόγω των παραπάνω δραστηριοτήτων του συνελήφθη επανειλημμένα, αλλά δεν καταδικάσθηκε ξανά. 

 Δράση στη Μεταπολίτευση 
Τον Οκτώβριο του 1977 μετά από κάλεσμα στα Προπύλαια και ειρηνική πορεία διαφόρων συνδικάτων κατά του συμβάντος στην αεροπειρατεία της πτήσης της Lufthansa έγιναν τρεις συλλήψεις έξω από το Πολυτεχνείο στο οποίο υπήρχε κάλεσμα συγκέντρωσης αναρχικών ομάδων. Συνελήφθησαν ο Χρήστος Κωνσταντινίδης, η Σταυρούλα Λαγκαδινού και ο Μιχάλης Σύρπος. Με αφορμή τα παραπάνω επεισόδια, η αστυνομία μαζί με εισαγγελείς προχώρησε σε συλλήψεις εκδοτών αριστερών εφημερίδων που ανήκαν στις 8 οργανώσεις που είχαν κάνει το πρώτο κάλεσμα στα προπύλαια, τους οποίους θεώρησαν υπεύθυνους για όσα συνέβησαν. Στους συλληφθέντες μαζί με τον Γιάννη Φελέκη ήταν και ο Νικόλας Άσιμος. Μετά τη σύλληψη, φυλακίστηκε μέχρι τον Μάρτιο του 1978 και χαρακτηρίστηκε από τις αρχές «καθ' έξιν και κατ' εξακολούθησιν εγκληματίας». Οι αρχές επικαλέστηκαν τη δραστηριότητα του στα χρόνια της δικτατορίας.

Συνέχισε την πολιτική δραστηριότητα, περισσότερο σε θέματα πολιτικών δικαιωμάτων, στο αντιρατσιστικό κίνημα και στην αλληλεγγύη σε μετανάστες και πολιτικούς πρόσφυγες, ιδίως μετά το πραξικόπημα του Σεπτεμβρίου του 1981 στην Τουρκία και τον ερχομό πολιτικών προσφύγων στην Ελλάδα.

Επίσης είχε δραστηριότητα που σχετίζεται με την αλληλεγγύη σε συνδικαλιστικές δραστηριότητες, θέματα που αφορούν την παιδεία, τα εργασιακά δικαιώματα αλλά και στο κίνημα κατά της παγκοσμιοποίησης που ξεκίνησε στην Ευρώπη το 1996 με τις ευρωπορείες στα συμβούλια κορυφής της Ευρώπης και στη συνέχεια έγιναν ελληνικό - ευρωπαϊκό και Παγκόσμιο Κοινωνικό Φόρουμ έχοντας ως κύριο αίτημα διαμαρτυρίας την ανεργία.

Το 1986 ο Γιάννης Φελέκης ήταν συνιδρυτής της Κίνησης (αργότερα Δικτύου) για τα Πολιτικά και Κοινωνικά Δικαιώματα, το 1997 του Κοινωνικού Κέντρου - Στέκι Μεταναστών στην οδό Τσαμαδού και το 1998 το Αντιρατσιστικό Φεστιβάλ.

Εργάσθηκε επαγγελματικά σε μπαρ και καφετέριες στην περιοχή των Εξαρχείων και σε πολλές εκδηλώσεις αναλαμβάνει το ρόλο του dj εντυπωσιάζοντας με τις γνώσεις του στη ροκ και τη φανκ μουσική των δεκαετιών 1960 και 1970.

Το 2017 ο Γιάννης Φελέκης πρωταγωνίστησε στη δημιουργία της Τεταρτοδιεθνιστικής Προγραμματικής Τάσης, η οποία εκδίδει το περιοδικό «4», τόσο εντός της ΟΚΔΕ-Σπάρτακος, όσο και δημόσια. Το 2021 η Τεταρτοδιεθνιστική Προγραμματική Τάση διαχωρίστηκε από την ΟΚΔΕ-Σπάρτακος και αναγνωρίστηκε από την 4η Διεθνή ως η μία από τις δύο ομάδες που συγκροτούν το ελληνικό της τμήμα. Η ΤΠΤ - "4" συμμετείχε στις διεργασίες που οδήγησαν σε ενοποίηση τμημάτων της ελληνικής αντικαπιταλιστικής και ριζοσπαστικής Αριστεράς τα οποία συγκρότησαν τον Μάρτιο του 2022 την Αναμέτρηση, οργάνωση για μία νέα κομμουνιστική Αριστερά.

Παραπομπές

Κατηγορία:Έλληνες συνδικαλιστές
Κατηγορία:Έλληνες τροτσκιστές
Κατηγορία:Αντιδικτατορικός αγώνας